Publication: Magyar Közlöny
Issue: MK-2007-183 (Year: 2007, Number: 183)
Era: 2004-2010
Section: társulásairól és együttműködéséről szóló 1997. évi CXXXV. törvény (a továbbiakban: Ttv.)
Paragraph Index: 847

k) A 17.1. a) pont alatti, a gyermek és tanulói intézményi étkeztetéshez kapcsolódó hozzájárulások az étkeztetést igénybe vevő, térítésidíj-kedvezményre jogosult gyermekek, tanulók 2008. évi becsült átlaglétszáma és az étkezési napok száma alapján tervezhető, illetve igényelhető. A hozzájárulás szempontjából a szervezett intézményi (óvodai, kollégiumi, iskolai) étkeztetésben résztvevők számának megállapításánál egy fő – függetlenül attól, hogy többszöri étkezésben is részt vesz – csak egy létszámként és egy jogcímen szerepelhet. Az igényjogosultság szempontjából egy fő létszámnak az a gyermek, tanuló számít, akinek naponta legalább a déli, többfogásos, meleg, főétkezés az intézmény által szervezett keretek között biztosított. Az elszámolás dokumentuma az élelmezési nyilvántartás és a térítésidíj-kedvezményre való jogosultságot alátámasztó irat (határozat). Az étkezésben résztvevők naptári évre, naponként összesített éves létszámát el kell osztani óvodai étkeztetés esetén 220 nappal, kollégiumi étkeztetés esetén 200 nappal, iskolai étkeztetés esetén 185 nappal. A nyári szünidőben szervezett napközi ellátáshoz (üdültetéshez, táboroztatáshoz, egyéb szabadidős programhoz) kapcsolódóan biztosított szervezett étkeztetésben résztvevők létszáma előbbi számításokban nem vehető figyelembe. A 17.1. b) pont alatti kiegészítő hozzájárulás az a) pont szerinti hozzájárulás mellett jár.

Source: https://magyarkozlony.hu/hivatalos-lapok/11ac720e507a689c5c6a02ef9016b6161c51da8c/dokumentumok/1bb844df219bd22f4c12721f9f4baa903fc0946f/letoltes